2017. gada 24. oktobrī Noteikumi Nr. 634

Rīgā (prot. Nr. 52 17. §)

**Valsts akciju sabiedrības "Latvijas Jūras administrācija" maksas pakalpojumu cenrādis**

Izdoti saskaņā ar

[Jūrlietu pārvaldes un](http://likumi.lv/ta/id/68491-jurlietu-parvaldes-un-juras-drosibas-likums%22%20%5Ct%20%22_blank)

[jūras drošības likuma](http://likumi.lv/ta/id/68491-jurlietu-parvaldes-un-juras-drosibas-likums%22%20%5Ct%20%22_blank)

[6. panta](http://likumi.lv/ta/id/68491-jurlietu-parvaldes-un-juras-drosibas-likums#p6) otro daļu

1. Noteikumi nosaka valsts akciju sabiedrības "Latvijas Jūras administrācija" (turpmāk – Jūras administrācija) valsts pārvaldes uzdevumu ietvaros sniegto maksas pakalpojumu cenrādi, tā piemērošanas kārtību, kā arī to personu loku, kuras ir atbrīvojamas no samaksas par sniegtajiem pakalpojumiem.

2. Jūras administrācija maksas pakalpojumus sniedz saskaņā ar cenrādi (pielikums).

3. Šo noteikumu pielikuma I, II, III un IV nodaļā paredzēto pakalpojumu saņēmējs sedz izdevumus, kas saistīti ar komandējumu un aprēķināti normatīvajos aktos noteiktajā kārtībā, izņemot gadījumu, ja šo noteikumu pielikuma II nodaļā paredzētais pakalpojums sniegts Latvijā. Jūras administrācijai ir tiesības pieprasīt pakalpojuma saņēmējam apmaksāt pakalpojumu pirms tā sniegšanas.

4. Ja šo noteikumu pielikuma I, II, III un IV nodaļā paredzētos pakalpojumus objektīvu iemeslu dēļ nav iespējams sniegt darba laikā tādā termiņā, kas apmierina pakalpojuma saņēmēju, un attiecīgos pakalpojumus pēc to saņēmēja pieprasījuma sniedz nakts laikā, ārpus darba laika vai svētku dienās, pakalpojuma cenai piemēro koeficientu 2.

5. Šo noteikumu pielikuma 2.1. apakšpunktā minēto pakalpojuma cenu reizina ar koeficientu v, ņemot vērā kuģa vecumu gados (n):

v = 1 + n x 0,01.

6. Šo noteikumu pielikuma 5. un 7. punktā minēto pakalpojumu cenai piemēro koeficientu 1,5, ja atpūtas kuģa pārbaude notiek ārpus Latvijas.

7. Šo noteikumu pielikuma 11.1. un 11.2. apakšpunktā minētos pakalpojumus sniedz 10 darbdienu laikā no dienas, kad izpildītas prasības, kas noteiktas normatīvajos aktos par jūrnieku sertificēšanu, lai saņemtu kvalifikācijas sertifikātu. Ja pakalpojums pēc tā saņēmēja pieprasījuma sniegts divu darbdienu laikā (steidzamības kārtībā), pakalpojuma cenai piemēro koeficientu 2.

8. Šo noteikumu pielikuma 11.3. apakšpunkts nosaka 50 procentu atbrīvojumu no pakalpojuma cenas, kas noteikta šo noteikumu pielikuma 11.1.1., 11.2.1. un 11.2.2. apakšpunktā. Atbrīvojumu nepiemēro, ja pakalpojums pēc tā saņēmēja pieprasījuma sniegts steidzamības kārtībā.

9. Šo noteikumu pielikuma 16.3. apakšpunkts nosaka piecu procentu atbrīvojumu no pakalpojuma cenas, kas noteikta šo noteikumu pielikuma 16.2. apakšpunktā, par katru Latvijas izglītības iestādes jūrnieka kvalifikācijas sertifikāta saņemšanai nepieciešamās izglītības programmas izglītojamo, kuru komersants, kas sniedz darbiekārtošanas pakalpojumus kuģa apkalpes komplektēšanā, saskaņā ar noslēgto līgumu par mācību praksi starp komersantu, izglītības iestādi un praktikantu laikposmā no iepriekšējā darbības novērtējuma līdz kārtējā gada darbības novērtējumam ir nodrošinājis ar prakses vietu uz atbilstoša kuģa. Atbrīvojumu nepiemēro gadījumos, ja noteiktajā laikposmā ir veikts komersanta darbības ārpuskārtas vai papildu novērtējums. Kopējā atbrīvojuma summa nepārsniedz 50 procentus no pakalpojuma summas.

10. Šo noteikumu pielikuma 17. un 26. punktā minētā pakalpojuma maksas aprēķināšanai lieto kuģa ūdensizspaidu (bez kravas), ja kuģim nav noteikta neto tilpība. Ja neto tilpība ir 5000 un lielāka, aprēķinot maksu, uzskata, ka neto tilpība ir 5000.

11. Ja Latvijas Kuģu reģistrā (turpmāk – Kuģu reģistrs) divu gadu periodā, kura tecējums sākas ar pirmā kuģa reģistrācijas brīdi, reģistrē vienam īpašniekam piederošus vismaz trīs Jūras kodeksa 8. panta otrās daļas 1. punkta "a" apakšpunktā minētos kuģus, katrs trešais kuģis tiek atbrīvots no šo noteikumu pielikuma 17. punktā noteiktās maksas par kuģa reģistrācijas ieraksta izdarīšanu. Par kuģa īpašnieku šā nosacījuma izpratnē tiek uzskatīta fiziskā vai juridiskā persona, kurai tiek reģistrētas īpašumtiesības uz kuģi, šādas juridiskās personas īpašnieks vai patiesais labuma guvējs, kā arī berbouta fraktētājs, tā īpašnieks vai patiesais labuma guvējs.

12. Šo noteikumu pielikuma 21. punktā minētā nodrošinātā prasījuma apmēru, kas kuģa obligācijā ir noteikts citā valūtā, izsaka *euro* saskaņā ar rēķina izrakstīšanas dienā noteikto grāmatvedībā izmantojamo ārvalstu valūtas kursu.

13. Šo noteikumu pielikuma 26. un 27. punktā noteiktās maksas samaksu veic kuģa īpašnieks, berbouta fraktētājs vai Jūras kodeksa 16. panta ceturtajā daļā minētais pārstāvis, ja kuģa īpašniekam tāds ir nepieciešams. Maksu aprēķina par katru kalendāra gadu neatkarīgi no tā, uz kādu termiņu konkrētā kalendāra gada ietvaros kuģis, peldošā konstrukcija, nostiprinātā iekārta vai motorjahta ir reģistrēta Kuģu reģistrā. Motorjahtai maksu par iepriekšējiem kalendāra gadiem aprēķina, veicot reģistrācijas apliecības nomaiņu, pirms īpašumtiesību maiņas reģistrācijas vai izslēgšanas no Kuģu reģistra.

14. Ja šo noteikumu pielikuma 30., 31. un 32. punktā minētos pakalpojumus pēc to saņēmēja pieprasījuma sniedz divu darbdienu laikā (steidzamības kārtībā), pakalpojuma cenai piemēro koeficientu 2.

15. Šo noteikumu pielikuma 32.1. un 32.2. apakšpunktā minētā pakalpojuma cenu piemēro arī tad, ja pēc aizsardzības pārbaudes netiek izsniegts starptautiskais kuģa aizsardzības sertifikāts vai starptautiskais kuģa aizsardzības pagaidu sertifikāts.

16. Šo noteikumu pielikuma 32.3. un 32.4. apakšpunktā minētā pakalpo­juma cenu piemēro arī tad, ja pēc aizsardzības pārbaudes netiek izsniegts ostas iekārtas atbilstības apstiprinājums.

17. Šo noteikumu pielikuma 32.5. apakšpunktā minēto pakalpojuma cenu piemēro arī tad, ja pēc aizsardzības pārbaudes netiek izsniegts ostas atbilstības apstiprinājums.

18. Šo noteikumu pielikuma 35. punktā minēto pakalpojuma cenu piemēro arī tad, ja netiek izsniegts atbilstības sertifikāts.

19. No šo noteikumu pielikuma 38. punktā minētās pakalpojumu samaksas ir atbrīvoti:

19.1. kara kuģi, Valsts robežsardzes, krasta apsardzes, muitas, hidrogrāfijas, zinātnes un pētniecības kuģi, glābšanas kuģi, vides aizsardzības kuģi un mācību iestāžu kuģi;

19.2. hospitāļu kuģi;

19.3. labdarības misijas kuģi;

19.4. ostas flotes kuģi (kuģi, kuri pilda apkalpošanas funkcijas ostā (vienas ostas ietvaros), – velkoņi, liellaivas, peldošie celtņi, bunkurētāji, notekūdeņu, piesārņoto ūdeņu un atkritumu savācēji, ūdenslīdēju kuģi un citi kuģi, kuri pieder ostas pārvaldei vai ostā reģistrētiem uzņēmumiem vai kurus nomā ostas pārvalde vai ostā reģistrētie uzņēmumi);

19.5. kuģi, kuru bruto tilpība (BT) ir mazāka par 200;

19.6. jahtas (sportam, atpūtai vai tūrismam paredzēts kuģošanas līdzeklis ar ūdens izspaidu līdz 80 tonnām);

19.7. kuģi, kuri ir spiesti ienākt ostā, jo ir reāli draudi kuģa apkalpes, pasažieru, kravas vai kuģa drošībai, kā arī lai veiktu remontu (ar nosacījumu, ka kuģis neveic kravas operācijas);

19.8. kuģi, kuri ienāk ostā, lai uzņemtu degvielu vai citus apgādes materiālus, un neveic kravas operācijas;

19.9. zvejas kuģi (Kuģu reģistrā reģistrēti zvejas kuģi, kas nodarbojas ar zvejniecību vai veic zivju apstrādi).

20. No samaksas par šo noteikumu pielikuma 9.1.2. apakšpunktā minētā pakalpojuma saņemšanu ir atbrīvoti augstākās un vidējās jūrniecības izglītības programmasklātienes nodaļas studiju absolventi vienu reizi pirmā gada laikā pēc programmas apgūšanas.

21. No samaksas par šo noteikumu pielikuma 24.3. apakšpunktā minētā pakalpojuma saņemšanu ir atbrīvotas valsts pārvaldes iestādes un privātpersonas, kas īsteno tām deleģētos valsts pārvaldes uzdevumus, kā arī tiesas un prokuratūra.

22. No samaksas par izglītības programmas satura novērtējumu, izglītības programmas novērtējumu atbilstības sertifikāta izsniegšanai, izglītības programmas īstenošanas novērtējumu un izglītības iestādes kvalitātes vadības sistēmas sākotnējo novērtējumu ir atbrīvotas valsts vai pašvaldības jūrniecības izglītības iestādes.

23. No samaksas par šo noteikumu pielikuma 13.1. apakšpunktā minēto mācību kursu programmas satura novērtējumu, 13.2.1. apakšpunktā minēto mācību kursu programmas novērtējumu atbilstības sertifikāta izsniegšanai un 13.2.2. un 13.2.3. apakšpunktā minēto mācību kursu programmas īstenošanas novērtējumu ir atbrīvotas valsts vai pašvaldības jūrniecības izglītības iestādes, ja attiecīgo mācību kursu programmu tās īsteno tikai izglītības programmas ietvaros.

24. Pakalpojuma saņēmējam ir pienākums apmaksāt saņemto pakalpojumu termiņā, kas norādīts Jūras administrācijas izrakstītajā rēķinā.

25. Jūras administrācijai ir tiesības nesniegt pakalpojumu, kamēr nav apmaksāts jau sniegtais pakalpojums.

26. Atzīt par spēku zaudējušiem Ministru kabineta 2013. gada 17. septembra noteikumus Nr. 867 "Valsts akciju sabiedrības "Latvijas Jūras administrācija" maksas pakalpojumu cenrādis" (Latvijas Vēstnesis, 2013, 184. nr.).

27. Noteikumi stājas spēkā 2017. gada 1. novembrī.

Ministru prezidents Māris Kučinskis

Satiksmes ministrs Uldis Augulis